CELEX: 62019TN0627
Language: hu
Date: 2019-09-20 00:00:00
Title: T-627/19. sz. ügy: 2019. szeptember 20-án benyújtott kereset – Shindler és társai kontra Európai Bizottság

11.11.2019   
            
            
               HU
            
            
               Az Európai Unió Hivatalos Lapja
            
            
               C 383/66
            
         
      2019. szeptember 20-án benyújtott kereset – Shindler és társai kontra Európai Bizottság
      (T-627/19. sz. ügy)
      (2019/C 383/75)
      Az eljárás nyelve: francia
      
         Felek
      
      
         Felperesek: Harry Shindler (Porto d’Ascoli, Olaszország) és további öt felperes (képviselő: J. Fouchet ügyvéd)
      
         Alperes: Európai Bizottság
      
         Kérelmek
      
      A felperesek azt kérik, hogy a Törvényszék:
      
                  —
               
               
                  semmisítse meg egy intézményi mulasztás elismerésének Európai Bizottság általi, 2019. szeptember 13-i kifejezett megtagadását;
               
            
                  —
               
               
                  állapítsa meg, hogy az Európai Bizottság jogellenesen járt el, amikor nem fogadott el:
                  
                              —
                           
                           
                              egyrészt a brit felperesek uniós polgárságának védelmét biztosító határozatot, akiket a magán- és családi életük az Európai Unió többi államához köt, és akik kizárólag a szabad mozgáshoz való joguk gyakorlása (15 éves szabály) miatt nem rendelkeztek szavazati joggal a származási országuk Európai Unióból való kilépésének kérdésében, függetlenül attól, hogy születik-e megállapodás az Egyesült Királyság Európai Unióból való kilépéséről, vagy sem;
                           
                        
                              —
                           
                           
                              másrészt az Unió többi 27 államában – ahol az Egyesült Királyság polgárai élnek – egységesen alkalmazandó olyan kötelező erejű határozatot, amely az Egyesült Királyság Európai Unióból való kilépéséről szóló megállapodás hiányában a belépésre, tartózkodásra, szociális jogokra és munkavégzésre vonatkozó különböző intézkedéseket tartalmaz;
                           
                        
            következésképpen:
      
                  —
               
               
                  ismerje el ezen intézményi mulasztás fennállását;
               
            
                  —
               
               
                  kötelezze az Európai Bizottságot, hogy az egyes felperesek számára a védelmükkel kapcsolatban felmerült költségek megtérítéseként fizessen 1 500 euró összeget.
               
            
         Jogalapok és fontosabb érvek
      
      Keresetük alátámasztása érdekében a felperesek három jogalapra hivatkoznak.
      
                  1.
               
               
                  Az első jogalap az európai uniós polgárságuk alapján a felpereseket megillető jogok megsértésén alapul, függetlenül attól, hogy születik-e megállapodás a kilépésről, vagy sem. E jogalap keretében a felperesek különösen a következőkre hivatkoznak:
                  
                              —
                           
                           
                              az uniós Szerződések nem ismerik el az uniós polgárság megszűnését valamely tagállam Európai Unióból való kilépése esetén, ezért sérül a jogbiztonság elve;
                           
                        
                              —
                           
                           
                              az arányosság elvének megsértése;
                           
                        
                              —
                           
                           
                              a magán- és családi élethez való jog megsértése.
                           
                        
            
                  2.
               
               
                  A második jogalap azon alapul, hogy a Bizottság jogellenesen tartózkodott kötelező erejű intézkedések meghozatalától, amelyek helyett mindössze ajánlásokat fogadott el.
               
            
                  3.
               
               
                  A harmadik jogalap azon alapul, hogy a „15-year rule” nevű brit szabály sérti a kontradiktórius eljárás elvét, a szabad mozgást és az egyenlő szavazati jog elvét. A felperesek e tekintetben úgy vélik, hogy e tizenöt éves szabály olyan nemzeti szabályozást képez, amely a tagállamok bizonyos állampolgárait pusztán a másik tagállamban való szabad mozgáshoz és tartózkodáshoz való joguk gyakorlása miatt hátrányos helyzetbe hozza, ami az EUMSZ 21. cikk (1) bekezdésében elismert szabadságok korlátozásának minősül.